ወጣቱ ትውልድ ከብአዴን የዓላማ ጽናት ሊማር እንደሚገባ ተገለጸ
የብአዴን ሥራ አስፈጻሚ ኮሚቴ አባል አቶ ካሣ ተክለብርሃን ከአዲስ አበባ ዩኒቨርሲቲ ተማሪዎች፤ ከጋዜጠኞችና የኪነ ጥበብ ባለሙያዎች ጋር በዛሬው ዕለት በብሔራዊ ቲያትር ባካሄዱት ውይይት እንደገለጹት ወጣቱ ትውልድ ከብአዴን የዓላማ ጽናትን በመማር አገሪቷ የጀመረችው የዕድገትና ትራንሰፎርሜሽን ዕቅድ ተግባራዊ እንዲያድርግ ጥሪ አቅርበዋል።የብአዴን 35ኛው ዓመት የሚከበረው የትግል ታሪኩን ከመዘከር ባሻገር ብአዴን የተታገለለት ዴሞክራሲያዊ አንድነትና ብሔርተኝነት አስተሳሰብን ይበልጥ  እንዲለመልም የሚያድርግ  ነው ያሉት አቶ ካሳ የብአዴን 35ኛ በዓል ብሔራዊ መግባባትን ይበልጥ ለማጎልበት እንደሚረዳ ገልጸዋል ።ብአዴን በድርጅታዊ ምሥረታው ወቅት ወደ ዋግኸምራ በመሄድ የትጥቅ ትግሉ ባበሰረበት ወቅት የአማራ ህዝብ ስንቅና ትጥቅ ከማቀበል አንስቶ ውድ ልጆቹን ለትግሉ በማበርከት ከብአዴን ታጋዮች ጋር ድርና ማግ ሆኖ መታገሉን አቶ ካሳ አስታውሰዋል ።እንደ አቶ ካሳ ማብራሪያ ብአዴን የአማራ ህዝብ በመምራት ለሕዝቦች አንድነትና ልማት ዋስትና የሆነ ህገ መንግስት ተግባራዊ እንዲሆን የበኩሉን ወሳኝ ድርሻ መወጣቱንና በክልሉ የነበሩ ህዝቦች የራሳቸውን ክልላዊ መንግስት ባለቤት ሆነው በመፈቃቀድ ላይ የተመሰረተ ዲሞክራሲያዊ አንድነት በመላ አገሪቱ እንዲጎለብት ያደረገ ድርጅት መሆኑን አመልክተዋል ።ብአዴን በትግል ሂደት በከፈለው መስዋትነት ምክንያት አንጸባራቂ ውጤት መመዝገቡን  ያስረዱት አቶ ካሳ የአማራ ህዝብ በሁሉም የልማት ዘርፍ ተጠቃሚነቱን እንዲያረጋገጥ ያስቻለ  ነው ብለዋል ።ከብአዴን 35ኛው ምሥረታ በዓል ጋር በተያያዘ በዛሬው ዕለት ከብአዴን ከፍተኛ አመራሮች ጋር የተወያዩት የብዙሃን መገናኛና የኪነጥበብ ባለሙያዎች በሠጡት አስተያያት እንደገለጹት ብአዴን አንጸባራቂ የሆነ የታሪክ ባለቤት መሆኑንና ይህን ታሪኩን ይበልጥ ለማስተዋወቅ ከድርጅቱ ባሻገር የብዙሃን መገናኛና የኪነ ጥበብ ባለሙያዎች የድርሻቸውን ሊወጡ ይገባል ብለዋል ።አርቲስት ኪሮስ ኃይለስላሴ በውይይቱ ወቅት እንደገለጸው ብአዴን በትግል ወቅት ያያውን ብዙ መከራ፣ ስቃይና ፈተና የአሁኑ ትውልድ ላይገነዘበው ይችላል በማለት የድርጅቱ እጅግ የሚደነቅ ጽናት፣ብርታትና ፈተና የመቋቋም አቅም ለአዲስ ሥርዓትና ሰላም መፈጠር አስተዋጽኦ አበርክቷል ብለዋል ።አዲሱ ትውልድ ብአዴን ከከፈለው የአካልና የህይወት መስዋትነት በመማር  የህይወት መስዋትነት  በማይጠይቀው   የፀረ-ድህነት  ትግል  ላይ  በመሳተፍ  የቀደምተ ታጋዮችን ራዕይ የማስቀጠል ኃላፊነት እንዳለበት አስገንዝቧል ።የቆንጆ ኢትዮጵያ መጽሔት አዘጋጅ አቶ ዋሲሁን ተስፋዬ  ብአዴን ፈታኝ ፤ረጅምና አስቸጋሪ በሆነ የትግል ውጣውረድ ውስጥ  ማለፉን  በሥፍራው  በመገኘት ጭምር መመልከቱን ገልጾ ድርጅቱ ይህን ተዝቆ የማያልቅ ታሪኩን ለማስተዋወቅና ለትውልዶች ለማስተላለፍ ብዙ ሥራ ይጠብቀዋል ብሏል ።